25.5.2023
ET
Euroopa Liidu Teataja
C 184/95
1.12.
On oht, et kui ei ole piisavalt kvalifitseeritud töötajaid ja väljaõppinud spetsialiste, kes aitaksid uusi andmepõhiseid teenuseid ja innovatiivseid tehnoloogialahendusi kasutusele võtta, ei rakendata neid piisavalt kiiresti.
Vajalike tööturu- ja hariduspoliitika meetme jaoks on vaja piisavaid rahalisi vahendeid ning tegevuskava väljatöötamist, et tagada kooskõlastatud lähenemisviis.
Komitee leiab, et sellega seoses on väga oluline tihe koostöö sotsiaalpartneritega.
1.13.
Küberturvalisus on aina digitaalsemaks muutuva energiasüsteemi töökindluse tagamisel oluline nõue.
Viimaste aastakümnete arengud ja eelkõige hiljutised sündmused näitavad elutähtsa taristu vastu suunatud küberrünnete ja sabotaaži ohtu.
Probleemid võivad siiski tekkida mitte ainult küberrünnete või sabotaažimeetmete, vaid ka riist- ja tarkvararikete tõttu, mistõttu peab komisjon töökindluse tagamiseks pöörama digitaliseerimise ajal erilist tähelepanu riist- ja tarkvaradisainile.
Elutähtsa taristu rike või kahjustumine võib põhjustada laastavaid tarneraskusi ja ohustada avalikku julgeolekut.
Senisest detsentraliseeritum energiatootmine ja -kasutus koos internetiga suurendab „ründepinda“ ja kübervaldkonnaga seotud riske.
Digitaliseeritud energiasüsteem (nii riist- kui ka tarkvara poolest) peab olema usaldusväärne, tagades pideva kättesaadavuse.
1.14.
Komitee arvates ei ole maapiirkondade energiasüsteemi ümberkujundamise ja digitaliseerimise kombineeritud strateegia saanud oodatud tähelepanu ja toetust.
Komitee nõuab komisjonis vastu võetud ELi maapiirkondade arengu pikaajalise visiooni kiiret elluviimist ja sidusrühmade kaasamist ELi maaelupakti kaudu.
2.
Taust 2.1.
Komisjon avaldas teatise, mille eesmärk on edendada energiasüsteemi digitaliseerimist.
Energiasüsteemi digitaliseerimise ELi tegevuskava eesmärk on saavutada tulevikusuundade strateegilise analüüsi aruandes rohe- ja digipöörde kohta esitatud eesmärgid, kusjuures digitehnoloogia aitab kaasa kliimaneutraalse ja ressursitõhusa ühiskonna loomisele, tagades samal ajal, et kõik saavad sellest üleminekust kasu.
2.2.
Oma ELi tegevuskavas pakub komisjon välja rea meetmeid viies valdkonnas: ühenduvuse, koostalitlusvõime ja sujuva andmevahetuse edendamine, luues ühtse andmeruumi, arukasse elektrivõrku investeerimise edendamine ja koordineerimine, paremate digitaalsetel uuendustel põhinevate teenuste pakkumine, et kaasata tarbijad energiasüsteemi ümberkujundamisse, energiasüsteemi küberturvalisuse tagamine ning selle tagamine, et IKT-sektori üha kasvavad energiavajadused on kooskõlas Euroopa rohelise kokkuleppega.
Komisjoni hinnangul võib digitaliseerimine parandada ELi energiasüsteemi taskukohasust, kestlikkust ja vastupidavust.
2.3.
Arukad lahendused on kavandatud selleks, et anda tarbijatele suurem kontroll oma energiatarbimise ja -arvete üle, parandades seeläbi energiakasutuse juhtimist, kuigi paljud lõpptarbijad võivad olla teadlikud nendest võimalustest, ilma et oleks vaja arukat lahendust.
Uuenduslikud energiateenused peaksid vähendama energiatarbimist ja energiat tuleks kasutada, kui see on odav.
Arukad arvestid annavad olulist teavet energiatarbimise kulude vähendamiseks, nt elektrisõidukite arukas laadimine, arukad soojuspumbad koos päikesepaneelidega.
Arukad arvestid aitavad klientidel kontrollida oma arvetes sisalduvaid andmeid ja võimaldavad neil vältida ebaõigeid arveid ja tagasiulatuvaid arveid, mis kuuluvad praegu tarbijate suurimate mureküsimuste hulka.
Tegevuskavas nähakse ette toetus digivahenditele, mis teenivad tarbijate huve ja mida mõnel juhul arendatakse nendega koostöös, digioskuste täiustamine, arukate digilahenduste rahastamine programmide kaudu, mis võivad aidata saavutada energiasüsteemi digitaliseerimise eesmärki, riiklike reguleerivate asutuste toetamine arukate võrkude ühiste näitajate määratlemisel ja jälgimisel, ühise Euroopa energiaandmeruumi loomine ning kõigi asjaomaste sidusrühmade, eelkõige võrguettevõtjate ja energiatarnijate tihe kaasamine.
2.4.
Komisjoni sõnul on info- ja kommunikatsioonitehnoloogial suur keskkonnasäästlikumaks muutmise potentsiaal.
Digilahendused peaksid aitama tasakaalustada energiavarustust, -salvestamist ja -nõudlust ning muutma energiasüsteemi paindlikumaks, hõlbustades detsentraliseeritud taastuvate energiaallikate integreerimist.
On vaja arendada paindlikke turgusid, et muuta investeeringud paindlikkusvalikutesse atraktiivseks, olenemata sellest, kas neid investeeringuid teevad digitaalseid vahendeid kasutavad tootjad, tarbijad või tootvad tarbijad.
2.5.
Samal ajal rõhutatakse tegevuskavas vajadust piirata kasvavat energiatarbimist IKT-sektoris.
Tegevuskavaga nähakse ette ka Euroopa elektrivõrgu digitaalse kaksiku loomine, energiakogukondade toetamine digitaalsete vahendite abil, arvutite, andmekeskuste ja plokiahelate energiamärgiste väljatöötamine ning telekommunikatsioonivõrkude kestlikkust käsitleva ELi tegevusjuhendi väljatöötamine.